**Ministru kabineta rīkojuma projekta “Par atteikumu atvērt studiju virzienu “Viesnīcu un restorānu serviss, tūrisma un atpūtas organizācija“ sabiedrībā ar ierobežotu atbildību „HOTEL SCHOOL” Viesnīcu biznesa koledža” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums: | Ministru kabineta (turpmāk – MK) rīkojuma projekts **“**Par atteikumu atvērt studiju virzienu “Viesnīcu un restorānu serviss, tūrisma un atpūtas organizācija“ sabiedrībā ar ierobežotu atbildību „HOTEL SCHOOL” Viesnīcu biznesa koledža”(turpmāk – rīkojuma projekts) izstrādāts saskaņā ar  1) Augstskolu likuma 55.2 panta trešajā daļā noteikto, ja augstskola vai koledža iesniedz licencēšanai studiju programmu jaunā augstskolas vai koledžas studiju virzienā, MK izvērtē augstskolai vai koledžai pieejamos resursus un atbilstību valsts attīstības prioritātēm un pieņem lēmumu par jauna studiju virziena atvēršanu attiecīgajā augstskolā vai koledžā;  2) MK 2014.gada 2.decembra sēdes protokollēmuma (prot. Nr.66 45.§ 2.p.) uzdevumu Izglītības un zinātnes ministrijai sagatavot rīkojuma projektu par atteikumu atvērt studiju virzienu sabiedrībā ar ierobežotu atbildību „HOTEL SCHOOL” Viesnīcu biznesa koledža” (turpmāk - koledža) un iesniegt to Valsts kancelejā;  3) 2013.gada 6.decembrī Izglītības un zinātnes ministrijā saņemto koledžas iesniegumu par pirmā līmeņa profesionālās augstākās izglītības programmas “Viesnīcu vadība”,, kas atbilst studiju virzienam „Viesnīcu un restorānu serviss, tūrisma un atpūtas organizācija” (turpmāk – koledžas iesniegums), licencēšanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Koledža ir reģistrēta Izglītības iestāžu reģistrā 2013.gada 15.janvārī, reģistrācijas apliecības Nr.3347802926.  Saskaņā ar Lursoft mājas lapā norādītajiem datiem, koledža savu pašreizējo nosaukumu ir ieguvusi pēc 2012. gada 12.decembra, pirms tam šī sabiedrība ar ierobežotu atbildību ir bijusi reģistrēta kā SIA “HOTEL SCHOOL” (28.04.2011- 12.12.12.2012, reģ. apliecības Nr. K141998) un savu darbību uzsākusi 2010. gadā ar firmu SIA “Darbs-ir” (Reģ Nr. 40103277684 (03.03.2010). Uzņēmuma pamatkapitāls ir 2000 LVL, t.i., 2845.74 EUR. Koledžas studiju programmas pašnovērtējumā norāda, ka pirms savas darbības uzsākšanas koledžas statusā, tā darbojusies kā mācību centrs, saņēmusi akreditāciju par “Edexcel” kvalitātes pārvaldības standartu ieviešanu apmācības nodrošināšanā, kas pavēra plašākas iespējas piesaistīt arī ārvalstu izglītojamos, tai skaitā, piemēram, no Baltkrievijas, Ukrainas, Armēnijas, Kazahstānas u.c. Mācību centrs savas darbības laikā ir izdevis 61 apliecību par trešā kvalifikācijas līmeņa apguvi.  Izglītības kvalitātes valsts dienests 2013.gada 13.augustā ir izsniedzis izglītības iestādes reģistrācijas apliecību Nr.3360802057 koledžas struktūrvienībai – Profesionālās tālākizglītības un pilnveides izglītības iestādei „Viesnīcu biznesa organizācijas skola”, kas ir saņēmusi akreditācijas lapu ar akreditācijas termiņu - 2018.gada 28.februāris šādām programmām: profesionālās tālākizglītības programmas „Viesnīcu pakalpojumi”, kods 30T 811 03, piešķiramā kvalifikācija – viesnīcu pakalpojumu speciālists, profesionālās pilnveides izglītības programmā „Pamatpakalpojumu sniegšana tūrisma mītnēs”, kods 20P 811 03, izglītības iestādes profesionālās pilnveides izglītības programmā „Kūrortviesnīcu darba specifika”, kods 20P 811 03. Visu šo izglītības programmu un plānotās jaunās studiju programmas “Viesnīcu vadība” īstenošanas vieta ir Smilšu iela 3, Rīgā, kur koledža nomā telpas līdz 2019.gada 31.jūlijam, platība – 264.30 m2 un proporcionālā daļa no koplietošanas telpām stāvā 94.54 m2 .  Studiju virzienam „Viesnīcu un restorānu serviss, tūrisma un atpūtas organizācija” atbilstošas studiju programmas pašlaik tiek īstenotas 10 augstākajās izglītības iestādēs. Pirmā līmeņa profesionālās augstākās izglītības studiju programmas, kuras atbilst studiju virzienam, tiek piedāvātas trīs koledžās – Labklājības ministrijas Sociālās integrācijas valsts aģentūrā, Alberta koledžā un Biznesa vadības koledžā, kā arī divās augstskolās – Biznesa augstskolā Turība un Informācijas sistēmu menedžmenta augstskolā, īstenojot šim studiju virzienam atbilstošas studiju programmas latviešu valodā. 2014./2015.ak.g. studiju virzienā studē 1648 studējošie, t.sk., 245 studenti studē no valsts budžeta finansētās studiju vietās, uzņemti ir 447 studējošie, bet studiju programmas beiguši 286 studenti. Tādējādi jau pašlaik tiek nodrošināts pietiekams augstākās izglītības piedāvājums minētajā studiju virzienā.  Koledžas studiju virziena „Viesnīcu un restorānu serviss, tūrisma un atpūtas organizācija” ietvaros plānots īstenot studiju programmu „Viesnīcu vadība” latviešu, angļu un krievu valodā, sagatavojot ceturtā līmeņa profesionālās kvalifikācijas speciālistus – Viesnīcu pakalpojumu organizatorus.  Pamatojoties uz koledžas iesniegumu un saskaņā ar Augstskolu likuma 55.2 panta pirmo daļu un MK 2013.gada 25.aprīļa noteikumu Nr.230 „Studiju programmu licencēšanas noteikumi” 14.punktu**,** ministrija sagatavo un iesniedz MK tiesību akta projektu par jauna studiju virziena atvēršanu vai par atteikumu atvērt jaunu studiju virzienu augstskolā vai koledžā.  Minētajam tiesību akta projektam tiek pievienots eksperta atzinums, kā arī Izglītības un zinātnes ministrijas, Ekonomikas ministrijas, Pārresoru koordinācijas centra, Augstākās izglītības padomes un Latvijas Darba devēju konfederācijas viedoklis par augstskolas vai koledžas jaunā studiju virziena atbilstību valsts attīstības prioritātēm. Studiju virziena atvēršanai nepieciešamos resursus izvērtēja Studiju programmu licencēšanas komisijas apstiprināta eksperte Biznesa augstskolas Turība lektore ģeogrāfijas zinātņu maģistre Ruta Žvale. Pievienotais Izglītības kvalitātes valsts dienesta 2014.gada 12.augusta pārbaudes akts Nr.138/14 liecina, ka koledžas kopējais grāmatu fonds ir 260 vienības, ka bibliotēkā ir iekārtotas dažas darba vietas lasītājiem un ka ir dators ar interneta pieslēgumu un pieeju elektroniskajiem resursiem un datu bāzēm, no kura objektīvi izriet fakts, ka bibliotēkas resursi ir nepilnīgi un ka tie nespēj nodrošināt studējošo pilnvērtīgu izglītošanu.  Jautājums par studiju virziena „Viesnīcu un restorānu serviss, tūrisma un atpūtas organizācija” atvēršanu koledžā tika izskatīts Ministru kabineta 2014.gada 2.decembra sēdē. Viedokli par koledžas plānotā studiju virziena „Viesnīcu un restorānu serviss, tūrisma un atpūtas organizācija” atvēršanas atbilstību valsts attīstības prioritātēm un koledžas resursiem kvalitatīvu studiju nodrošināšanai pauda Ekonomikas ministrijas, Izglītības un zinātnes ministrijas, Rektoru padomes pārstāvji, kā arī koledžas pārstāve J.Pasnaka. Šajā sēdē Ekonomikas ministrijas, Izglītības un zinātnes ministrijas, Rektoru padomes pārstāvji norādīja uz jaunā studiju virziena neatbilstību darba tirgus attīstības prognozēm un risku veicināt augstākās izglītības resursu sadrumstalotību, kam būtu negatīva ietekme uz augstākās izglītības attīstību kopumā, kā arī uz trūcīgajiem telpu, bibliotēkas, praktiskās apmācības resursiem, kas ir koledžas rīcībā. Koledžas pārstāve uzsvēra, ka koledžas resursi atbilst normatīvajos aktos noteiktajām prasībām, kā arī to, ka Izglītības un zinātnes ministrija nav ievērojusi termiņus Ministru kabineta rīkojuma sagatavošanai. Izglītības un zinātnes ministrija kā prioritāru uzskata izglītības pieejamību un kvalitāti. Koledžai nav pārliecinošu pierādījumu izglītības kvalitātes nodrošināšanai, tādēļ tika veiktas atkārtotas pārbaudes, vērtējot galvenos studiju kvalitāti ietekmējošos apstākļus, tajā skaitā, bibliotēkas resursus, ņemot vērā informatīvās bāzes lielo nozīmi atbilstošas izglītības iegūšanā un studējošo patstāvīgā darba nodrošināšanā.  Rīkojuma projekta būtība ir atteikt studiju virziena „Viesnīcu un restorānu serviss, tūrisma un atpūtas organizācija” atvēršanu koledžā.  Rīkojuma projekta mērķis ir nodrošināt valsts tautsaimniecības attīstību, atbalstot tādu jaunu studiju programmu veidošanu, kas ir kvalitatīvas un atbilst Latvijas darba tirgus pieprasījumam, kas šobrīd pieprasa speciālistus inženierzinātnēs, dabas zinātnēs, ražošanā un būvniecībā, matemātikā un informācijas tehnoloģijās. Valsts tautsaimniecības attīstība nav tikai valsts dibinātu augstskolu un koledžu uzdevums, jo jebkura augstskola un koledža izsniedz diplomu valsts vārdā, tādējādi piedāvājot augstāko izglītību. Augstākās izglītības iestādei jādarbojas sabiedrības interesēs, nodrošinot kvalitatīvas augstākās izglītības iespējas, šim nolūkam ievērojot savā darbā noteiktu kārtību, nodrošinot personāla atbilstošu kvalifikāciju un darba kvalitāti. Sabiedrībai ir tiesības paļauties, ka augstākās izglītības iestāde, šajā gadījumā, koledža, ir pilnībā ievērojusi tai normatīvajos tiesību aktos noteikto darbības kārtību un atbilst augtākās izglītības kvalitātes standartiem. Šāda mērķa sasniegšanai nav iespējams noteikt mazāk ierobežojošus līdzekļus, jo Augstskolu likuma 55.2panta trešā daļa un licencēšanas noteikumu 14.punkts paredz tikai divas iespējas lēmuma pieņemšanai, respektīvi, atvērt koledžā studiju virzienu vai atteikt atvērt studiju virzienu. Nodrošinot valsts tautsaimniecības attīstības intereses, augstākās izglītības jomai būtu jākoncentrējas uz nepieciešamo speciālistu radīšanu un kvalitātes paaugstināšanu esošajās augstākās izglītības iestādēs. Koledžai uzliktais ierobežojums ir mazāks nekā sabiedrības ieguvums, jo ar atteikumu atvērt koledžā studiju virzienu „Viesnīcu un restorānu serviss, tūrisma un atpūtas organizācija” netiek uzlikts aizliegums koledžai nodarboties ar izglītības pakalpojumu sniegšanu, t.sk. augstākās izglītības studiju programmu īstenošanu, bet tiek atteikts atvērt konkrēto studiju virzienu, jo tas nenodrošinās sabiedrības intereses iegūt izglītību tajā jomā, kas nepieciešama valsts tautsaimniecības attīstībai un nepalielinās riskus kvalitatīvas augstākās izglītības sistēmas attīstībai. |
| 3. | Projekta izstrādē iesaistītās institūcijas | Izglītības un zinātnes ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Rīkojuma projekts attiecas uz koledžu, kā arī uz potenciāliem studējošajiem, kuri varētu studēt koledžas studiju programmā, ja studiju virziens tiktu atvērts un studiju programma licencēta. |
| 2. | Tiesiskā regulējuma ietekme uz tautsaimniecību un administratīvo slogu | Ja studiju virziens netiek atvērts, ietekmes uz tautsaimniecību un administratīvo slogu nav. |
| 3. | Administratīvo izmaksu monetārs novērtējums | Nav. |
| 4. | Cita informācija, riski | Ministru kabineta rīkojumam būs ietekme uz sabiedrību, jo skar izglītības sistēmas attīstību, bet ikviena tiesības uz izglītību ir noteiktas Latvijas Republikas Satversmē (112.pants). Ar augstākās izglītības jomu valsts attīstības mērķu sasniegšana ir saistīta gan tieši, piemēram, nodrošinot tautsaimniecības attīstību ar kvalificēta darbaspēka resursiem, gan netieši, piemēram, dodot ieguldījumu ikviena cilvēka personības izaugsmē, zināšanu un pieredzes vairošanā, kas summējoties kāpina kopējo tautas labklājību un valsts izaugsmi. Līdz ar to augstākās izglītības sistēmas efektivitāte ir pats par sevi svarīgs priekšnoteikums visu citu valsts attīstības prioritāro mērķu sasniegšanai, no kuriem daļa ir vispārīga un to sasniegšanu raksturojošie indikatori nav tieši izmantojami kāda konkrēta studiju virziena atbilstības definētajām valsts attīstības prioritātēm izvērtēšanai.  Augstākās izglītības iestādei jādarbojas sabiedrības interesēs, nodrošinot kvalitatīvas augstākās izglītības iespējas, šim nolūkam izpildot noteiktu kārtību, personāla kvalifikāciju un darba kvalitāti. Sabiedrībai ir tiesības paļauties, ka augstākās izglītības iestāde, šajā gadījumā, koledža, ir pilnībā ievērojusi tai normatīvajos tiesību aktos noteikto darbības kārtību un atbilst augtākajiem izglītības kvalitātes standartiem. |

 Anotācijas III, IV, V un VI sadaļa **–** projekts šīs jomas neskar.

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Rīkojuma projekta izpildē būs iesaistītas Studiju programmu licencēšanas komisija un koledža. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un uzdevumi netiek grozīti, institucionālā struktūra netiek mainīta. Jaunas institūcijas netiks izveidotas. Esošās institūcijas netiks likvidētas vai reorganizētas. |
| 3. | Cita informācija | Nav. |

Izglītības un zinātnes ministre Mārīte Seile

Vizē:

Valsts sekretāre Sanda Liepiņa

06.01.2015.

1541

I.Stūre

Inese.Sture@izm.gov.lv